ไทยติด “โควิด” เพิ่ม 5 ราย กลับจากตปท. ดันยอดป่วยสะสม 3,202 คน ไร้เสียชีวิต!
"โฆษก ศบค." เผยไทยติด "โควิด" เพิ่ม 5 ราย กลับจากตปท. ดันยอดป่วยสะสม 3,202 คน ไร้เสียชีวิต!
"โฆษก ศบค." เผยไทยติด "โควิด" เพิ่ม 5 ราย กลับจากตปท. ดันยอดป่วยสะสม 3,202 คน ไร้เสียชีวิต!
9 ก.ค. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 9 ก.ค.63 เมื่อเวลา 11.30 น. ที่ทำเนียบรัฐบาล
โดยระบุว่า ประเทศไทยพบจำนวนผู้ติดเชื้อรายใหม่เพิ่ม 5 ราย เป็นผู้ที่เดินทางกลับจากต่างประเทศ เข้าพักยังสถานที่กักกันที่รัฐจัดให้ (State Quarantine)​ ทำให้ยอดผู้ป่วยสะสมเพิ่มขึ้นเป็น 3,202 ราย รักษาหายเพิ่ม 11 ราย รักษาหายแล้ว 3,085 ราย ยังรักษาอยู่ 59 ราย ไม่มีผู้เสียชีวิต ยอดเสียชีวิตรวม ยังคงที่ 58 ราย
สำหรับผู้ป่วยโควิด-19 รายใหม่ แบ่งเป็น ผู้ที่เดินทางกลับจากสหรัฐอาหรับเอมิเรตส์ 4 ราย เป็นชายไทย 3 ราย อายุ 38, 40 และ 54 ปี หญิงไทย 1 ราย อายุ 42 ปี ทั้งหมดมีอาชีพรับจ้าง เดินทางถึงไทย วันที่ 2 ก.ค. เข้าพัก State Quarantine ที่กรุงเทพฯ และ จ.ชลบุรี ตรวจหาเชื้อ วันที่ 7 ก.ค. ผลตรวจพบเชื้อ โดยทั้งหมดไม่มีอาการ
ส่วนอีก 1 ราย เป็นนักศึกษาชายไทย อายุ 22 ปี เดินทางกลับจากอียิปต์ ถึงไทย วันที่ 8 ก.ค. โดยผ่านการคัดกรอง ณ ด่านควบคุมโรค พบว่ามีอาการการได้กลิ่นและรับรู้รสลดลง จึงส่งตรวจหาเชื้อในวันเดียวกัน ผลตรวจพบเชื้อ